*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*153. számú előterjesztés*

Bátaszék Város Önkormányzat Képviselő-testületének 2022. augusztus 31-én

16 órakor megtartandó ülésére

A villamos energia és a gázenergia árváltozásból adódóan a 2022. évi költségvetésben jelentkező többletkiadások vizsgálata, a finanszírozhatóság érdekében szükséges döntések meghozatala

|  |
| --- |
| **Előterjesztő:** Dr. Bozsolik Róbert polgármester  **Készítette** : Tóthné Lelkes Erika pénzügyi irodavezető    **Törvényességi ellenőrzést végezte:** ----------------------  **Tárgyalja:**  PG Bizottság: 2022. 08. 30. |

# *Tisztelt Képviselő-testület!*

Az európai energiapiacon kialakult rendkívüli körülményekre tekintettel a Kormány energia-veszélyhelyzetet hirdetett, hét pontból álló intézkedési tervet fogadott el, ennek részeként a rezsicsökkentett gáz- és áram árát csak a lakossági átlagfogyasztás mértékéig biztosítja. A szigorító intézkedések az önkormányzati szférát is érzékenyen érintik, a veszélyhelyzet ideje alatt az egyetemes szolgáltatásra jogosultak körének meghatározásáról szóló 217/2022. (VI. 17.) Kormányrendelettel (a továbbiakban: Kormányrendelet) módosításra került a villamos energiáról és a gázenergiáról szóló törvény, ennek értelmében 2022. augusztus 1. napjától az önkormányzatok nem jogosultak sem a villamos energia, sem a gázenergia vonatkozásában az egyetemes szolgáltatásra. Ez év augusztus 1. napjától úgynevezett „menedékes” ár van érvényben december 31-ig, a 2023. évtől pedig alapvetően a szabadpiacon lesz beszerezhető az energia. Önkormányzatunknak nyilatkoznia kell 2022. november 30-ig a menedékes árral történő energiaellátást jelenleg biztosító MVM Next szolgáltató felé, ha más szolgáltatótól kívánja a 2023. évre beszerezni az energiát, ellenkező esetben a jelenlegi szerződésünk átalakul egy energia-vásárlási jogviszonnyá az általános szerződési feltételek mellett, melynek kondíciói nem ismertek.

E változás következtében sok a bizonytalanság, de az egyértelmű, hogy rendkívül nehéz pénzügyi helyzetbe kerül önkormányzatunk, melynek kezelésével foglalkoznunk kell. Számba vettük **az ez évben jelentkező többlet-terheket**, az előzetes **becslések** szerint a következőkben részletezettek szerint alakulnak az energiaköltségek.

1. **Villamos energia ellátás**

Az év során a villamos energia költség vonatkozásában **három különböző díjtétellel** számoltunk a kalkuláció során, melynek alkalmazását az alábbi körülmények indokolják: Önkormányzatunk az előző év november végén indította el az egyetemes áramszolgáltatásba való visszalépést az EON szolgáltató felé a 2022. január 1-vel történő szerződéskötés érdekében. Az eljárás több hónapon keresztül elhúzódott, az önkormányzatunkat a törvény erejénél fogva alanyi jogon megillető díjtételhez kapcsolódó szerződést a szolgáltató csak március 9-i hatállyal készítette el, továbbá nem vette figyelembe az adatszolgáltatásunkban kért eltérő fizetők feltüntetését sem, ezért azt nem írtuk alá. Önkormányzatunk álláspontja szerint kizárólag a szolgáltató hibájából nem történt meg időben a szerződéskötés, ezért panaszbejelentéssel éltünk, melynek kivizsgálás még folyamatban van. Az EON a 2022. év január 1 és március 9 közötti időszakot szerződés nélküli időszakként kezeli, (mely az egyetemes díjtételhez képest mintegy háromszoros árat jelent), a március 9-től kezdődőt pedig az egyetemes szerződés megléteként. Az augusztus 1-jétől úgynevezett „menekülési” ár az irányadó, mely december 31-ig érhető el.

Az előzőekben leírtaknak megfelelően összeállított becslés az előterjesztés **1. sz. mellékletét** képezi. A táblázat tartalmazza az önkormányzatnál, valamint az intézményeknél és a Kft-knél becsült kiadásokat is. A 2022. január-február hónapban **97,097 Ft/kwh** **szerződés nélküli árral**, a március-július hónapokban **49,74 Ft/kwh** **egyetemes díjtétellel**, az augusztus-december hónapokban **124,89 Ft/kwh menedékes árral** számoltunk. **Az egyes díjtételek tartalmazzák a járulékos költségeket is.**

A legjelentősebb többletkiadás a BÁT-KOM Kft.-nél figyelhető meg, ez az összeg 17,7 millió Ft-ra becsülhető. Az iroda és a sportcsarnok vonatkozásában viszonylag nem számottevő (47 e Ft és 214 e Ft) forrásigény lép fel, ugyanakkor a sportpálya vonatkozásában közel 2,8 millió Ft, az uszoda vonatkozásában közel 14,7 millió Ft-ot tesz ki a rendelkezésre álló előirányzathoz képest számított különbség.

Az önkormányzatnál mintegy 6 millió Ft, a KÖH-nél 200 e Ft, a Könyvtárnál 250 e Ft, a Gondozási Központnál 1,2 millió Ft, a MOB-nál 1,4 millió Ft, a Marketing Kft. vonatkozásában 490 e Ft körüli pótlólagos pénzeszköz lesz szükséges a megnövekedett kiadások finanszírozásához.

Az önkormányzatnál és a hozzá tartozó intézményeknél és Kft.k-nél a 2022. évi költségvetésben az villamos energiaköltségekre rendelkezésre álló előirányzat 21 millió Ft, az előzőekben ismertetett árakkal számított kiadás 48 millió Ft, melyben a Kft.-ink ÁFA nélküli összeggel szerepelnek. **Ebből következően az év során a villamosenergia költségek fedezésére további 27 millió Ft szükséges az ez évben jelentkező többlet terhek finanszírozásához.** Amennyiben panaszbejelentésünket számunkra kedvező módon bírálja el az EON, az év első két hónapját illetően a fizetési terhek csökkenhetnek.

1. **Gázenergia ellátás**

A gázenergia ellátás vonatkozásában alapvetően az MVM Next Kft-vel kötött egyetemes szolgáltatási szerződések voltak érvényben július 31-ig, de a BÁT-KOM Kft.-nél a tanuszodát és a csarnokot érintően jelenleg is piaci árral kapjuk e szolgáltatást. E szerződés sajnos csak ez év szeptember hónap végéig van érvényben.

A gázszolgáltatás területén január 1-jétől július 31-ig - a BÁT-KOM Kft. által üzemeltetett tanuszodát és a sportcsarnok ellátását kivéve - egyetemes árral számolhatunk, augusztus 1-jétől pedig december 31-ig a „menedékes” díjtételekkel.

**Az egyetemes ár járulékokkal együtt 3,737 Ft/MJ, a menedékes ár 13,65 Ft/MJ.**

A **BÁT-KOM Kft.-nél** a tanuszoda és csarnok vonatkozásában **január 1-szeptember 30-ig** a meglévő **4,4175 Ft/MJ piaci árral**, **október 1-jétől** azonban a tanuszoda vonatkozásában jelenleg a piacon beszerezhető, az eddig lefolytatott közbeszerzésekből nyert információ szerinti **23 Ft/MJ árral számoltunk, ez nettó 784 Ft/m3** árnak felel meg. A sportcsarnok gázellátásánál emelkedéssel nem számolunk, tekintettel arra, hogy a Tankerület a jelenleg meglévő közbeszerzési keretszerződésébe be tudja vonni ezt a mennyiséget, de arról nincs információnk, hogy ez milyen időszakra szól.

A 2022. évre kalkulált gázenergia költségeket a **2. sz. melléklet** tartalmazza. Az egyetemes árral 7 hónap fogyasztását, menedékes árral 5 hónap fogyasztását lehet figyelembe venni. A BÁT-KOM Kft. tanuszoda szerződésénél 9 hónap jelenlegi pici árat, továbbá 3 hónap új piaci árat kalkuláltunk.

Az Önkormányzatnál mintegy 2,9 millió Ft, a Könyvtárnál 360 e Ft, a Gondozási Központnál 3 millió Ft, a MOB-nál 4,5 millió Ft, a Marketing Kft-nél 1,9 millió Ft, a BÁT-KOM Kft.-nél pedig 17,4 millió Ft, **összességében 30,1 millió Ft többletkiadás becsülhető.** (A Kft.-ink számai nettó összeggel szerepelnek a számadatokban.) Az önkormányzatnál és a hozzá tartozó intézményeknél és Kft.k-nél a 2022. évi költségvetésben a gáz energiaköltségekre rendelkezésre álló előirányzat 18, 7 millió Ft, a becsült költség 48,8 millió Ft. A legjelentősebb kiadásemelkedés itt is a BÁT-KOM Kft.-nél várható. A **tervezett előirányzathoz képest** az irodánál 285 e Ft, a sportcsarnoknál 3 millió Ft, az uszodánál több mint 14 millió Ft többletforrás kellene a kiadások kezelhetősége érdekében.

A két energia vonatkozásában a tervezett előirányzathoz viszonyított, a **2022. évre becsült többletteher meghaladja az 57 millió Ft-ot.** A jelenlegi költségvetési kondíciók ismeretében ez a nagyságrend tartalékokból nem finanszírozható, ezért szükséges a költségvetési egyéb előirányzatok terhére az energia költségekre történő átcsoportosíthatóság vizsgálata, megtakarítást eredményező megoldások keresése, a kötelező feladatellátás sérelme nélkül a fogyasztások mérséklésének, visszafogásának átgondolása, az önkormányzati önként vállalt kiadások áttekintése.

A villamosenergia és a gázenergia beszerzéséhez a 2023. évben várhatóan 200 millió Ft-ot meghaladó fedezetre lesz szükség, mely megítélésem szerint az előzőekben részletezett intézkedésekkel elérhető költségcsökkentés mellett sem lesz olyan szintre szorítható, hogy azt a rendelkezésre álló forrásaink terhére finanszírozni tudjuk.

Kiemelem még, hogy a jelenlegi információk szerint a gázenergia szabadpiacról történő beszerzése vonatkozásában a tényleges ár megállapításánál bizonytalansági tényező, hogy az árképzés az euró árfolyamához, továbbá a gázenergia világpiaci árához kötött változókat is tartalmaz. Kedvezőtlen továbbá az is, hogy a lekötött mennyiséghez képest 10%-os eltérést enged meg szankciók nélkül, ezért lehetőleg a legpontosabb számításokkal kell meghatároznunk a beszerzendő mennyiségeket. Fix árakról nincs információnk.

***H a t á r o z a t i j a v a s l a t :***

**A villamos energia és a gázenergia árváltozásból adódóan a 2022. évi költségvetésben jelentkező többletkiadások vizsgálatáról, a finanszírozhatóság érdekében szükséges döntések meghozataláról**

Bátaszék Város Önkormányzata Képviselő-testülete;

1. a villamos energia és a gázenergia árváltozásból adódóan a 2022. évben felmerülő többletköltségek vizsgálatáról szóló előterjesztésben foglaltakat tudomásul veszi,
2. utasítja az önkormányzat irányítása alatt lévő intézmények, Kft.-k vezetőit, hogy dolgozzanak ki konkrét, számszerűsített intézkedési javaslatot az energiaköltségek csökkentése érdekében, melyek alapján készüljön előterjesztés.

*Határidő: 2022. szeptember 10.(az intézkedési javaslat kidolgozására), 2022. szeptember 28. (az intézkedési javaslat elfogadására)*

*Felelős*: az intézmények és a Kft.-k vezetői (az intézkedési javaslat kidolgozásáért)

*Határozatról értesül*: Intézmények, Kft.-k

Bátaszéki KÖH városüz. iroda

Bátaszéki KÖH pénzügyi iroda

irattár